Document ID: 32014R0623

KOMISIJOS DELEGUOTASIS REGLAMENTAS (ES) Nr. 623/2014
2014 m. vasario 14 d.
kuriuo Biologinės pramonės sektorių bendrajai įmonei leidžiama taikyti nuo Europos Parlamento ir Tarybos reglamento (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės, nukrypti leidžiančią nuostatą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (1), ypač į jo 1 straipsnio 3 dalies b punktą,
kadangi:
(1)
Europos Parlamento ir Tarybos reglamentu (ES) Nr. 1291/2013 (2) sukuriama bendroji mokslinių tyrimų ir inovacijų programa „Horizontas 2020“ (2014-2020 m.) ir jame numatomas Sąjungos dalyvavimas viešojo ir privačiojo sektorių partnerystės iniciatyvose (be kita ko, susijusiose su bendrosiomis įmonėmis) pagrindinėse veiklos srityse, kuriose moksliniai tyrimai ir inovacijos gali padėti siekti platesnių Sąjungos konkurencingumo tikslų ir spręsti visuomenės uždavinius;
(2)
dalyvaujant pagal programą „Horizontas 2020“ vykdomoje netiesioginėje veikloje turėtų būti laikomasi Reglamento (ES) Nr. 1290/2013. Tačiau, siekiant atsižvelgti į specifinius bendrųjų įmonių, įsteigtų pagal Sutarties 187 straipsnį biologinės pramonės srityje, veiklos poreikius, programos „Horizontas 2020“ įgyvendinimo laikotarpiu Komisijai deleguoti įgaliojimai priimti aktus pagal Sutarties 290 straipsnį;
(3)
Biologinės pramonės sektorių bendroji įmonė (BPS bendroji įmonė) įsteigta biologinės pramonės srityje Tarybos reglamentu (ES) Nr. 560/2014 (3) laikotarpiui iki 2024 m. gruodžio 31 d., siekiant įgyvendinti biologinės pramonės sektorių jungtinių technologijų iniciatyvą;
(4)
siekiant palengvinti ir skatinti konkrečių tipų dalyvių dalyvavimą, reikia nustatyti specifinius veiklos poreikius. Tuos specifinius veiklos poreikius lemia dabartinis šio naujojo pramonės sektoriaus, kuriame veikia daug mažo ir vidutinio dydžio pramonės suinteresuotųjų šalių, susiskaidymas. Be to, tų suinteresuotųjų šalių, taip pat viduriniojo ir aukštojo mokslo įstaigų ir kitų subjektų dalyvavimas BPS bendrosios įmonės veikloje taip pat turėtų būti palengvintas ir skatinamas dėl pripažintų jų gebėjimų mokslinių tyrimų ir plėtros srityje. Siekiant užtikrinti optimalų sverto poveikį privačioms investicijoms, BPS bendroji įmonė turėtų finansuoti tik tų suinteresuotųjų šalių veiksmus (išskyrus inovacijų veiksmus);
(5)
todėl, siekiant apriboti tinkamų finansuoti subjektų ratą ir finansuoti tik tokių subjektų, kaip MVĮ arba viduriniojo ir aukštojo mokslo įstaigos, veiksmus (išskyrus inovacijų veiksmus), tikslinga nustatyti nuo Reglamento (ES) Nr. 1290/2013 10 straipsnio 1 dalies nukrypti leidžiančią nuostatą,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (ES) Nr. 1290/2013 10 straipsnio 1 dalies, Biologinės pramonės sektorių bendrosios įmonės finansavimo reikalavimus atitinka tik šie veiksmus (išskyrus inovacijų veiksmus) biologinės pramonės srityje vykdantys dalyviai:
a)
mažosios ir vidutinės įmonės;
b)
viduriniojo ir aukštojo mokslo įstaigos;
c)
ne pelno juridiniai subjektai, įskaitant tuos, kurių vienas iš pagrindinių veiklos tikslų - moksliniai tyrimai ir technologinė plėtra;
d)
Jungtinis tyrimų centras;
e)
tarptautinės Europos interesų organizacijos.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 14 d.

Labels: 12
7
4
15